射訓狐
作者：韓愈
朝代：唐

paragraphs: 有鳥夜飛名訓狐，矜凶挾狡誇自呼。
乘時陰黑止我屋，聲勢慷慨非常麤。
安然大喚誰畏忌，造作百怪非無須。
聚鬼徵妖自朋扇，擺掉栱桷頹塈塗。
慈母抱兒怕入席，那暇更護雞窠雛。
我念乾坤德泰大，卵此惡物常勤劬。
縱之豈即遽有害，斗柄行拄西南隅。
誰謂停奸計尤劇，意欲唐突羲和烏。
侵更歷漏氣彌厲，何由僥倖休須臾。
咨余往射豈得已，候女兩眼張睢盱。
梟驚墮梁蛇走竇，一夫斬頸羣雛枯。